SK Úradný vestník Európskej únie C 75/9

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 75/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„HUILE D’OLIVE DE NYONS“

ES č.: FR-PDO-0217-01199-20.2.2014

CHZO ( ) CHOP ( X )

1. Položka v špecifikácii výrobku, ktorej sa zmena týka

—

☐

—

☒

—

☐

—

☒

—

☒

—

☐

—

☒

—

☒

—

☒

2. Druh zmeny (zmien)

—

☒

—

☐

—

☐

—

☐

3. Zmena (zmeny)

3.1. Položka „Opis výrobku“

Na základe kontrol vykonaných od uznania tohto označenia sa opis organoleptických vlastností doplnil o deskriptory, ktoré umožňujú lepšiu identifikáciu daného výrobku.

Maximálny obsah voľnej kyslosti sa znížil na 0,8 g/100 g, čo primerane odráža postupy spracovania pochádzajúce z obce Nyons: olivy sa lisujú rýchlo po zbere.

Peroxidové číslo je obmedzené na 16 miliekvivalentov peroxidového kyslíka na 1 kg olivového oleja vo fáze prvého uvedenia na trh v záujme zachovania jeho kvality pre spotrebiteľov.

Je jemne alebo vôbec pikantný (alebo štipľavý) a horký. Podľa stupníc hodnôt, ktoré vychádzajú z hodnotenia Medzinárodného výboru pre olivy (0 – 10), sa hodnotia: od 0 do 2. Navrhované úrovne teda primerane zodpovedajú charakteristikám oleja „Huile d’olive de Nyons“, ktorý je vďaka zberu zrelých olív jemný.

Spočiatku sa v špecifikácii uvádzalo, že farba oleja je „zlatistá“. Farba oleja sa však vyvíja počas životného cyklu tohto výrobku (olej vyrobený začiatkom zberu má zelenkasté odtiene). Opis farby olivového oleja sa doplnil takto: „jeho farba prechádza zo žltej so zelenkastými odtieňmi do zlatistej“.

3.2. Položka „Dôkaz o pôvode“

Pokiaľ ide o zmeny vnútroštátnych právnych a iných predpisov, došlo ku konsolidácii položky „Dôkaz o tom, že výrobok pochádza z vymedzenej zemepisnej oblasti“, ktorá obsahuje najmä povinnosť nahlasovania a povinnosť vedenia registrov týkajúcich sa vysledovateľnosti výrobku a monitorovania výrobných podmienok.

V tomto ohľade sa najmä stanovilo, že prevádzkovatelia musia mať osvedčenie od kontrolného orgánu potvrdzujúce ich schopnosť plniť požiadavky špecifikácie označenia, o ktorého používanie sa uchádzajú.

Táto položka sa okrem toho doplnila o viaceré ustanovenia týkajúce sa registrov a dokumentov, ktoré umožňujú zabezpečiť vysledovateľnosť a kontrolu súladu výrobkov s požiadavkami uvedenými v špecifikácii.

3.3. Položka „Spôsob výroby“

Produkcia olív

Zavádza sa ustanovenie týkajúce sa veku, v ktorom sa začína produkcia stromov označenia pôvodu, ktorý sa stanovuje na päť rokov, s cieľom uľahčiť kontroly produkcie: stromy začínajú produkovať od veku piatich rokov, sady podliehajú kontrolám a ich produkcia sa berie do úvahy pri maximálnom povolenom výnose.

Pokiaľ ide o maximálny povolený percentuálny podiel opeľujúcich odrôd v sadoch 5 %, aby sa zohľadnili veľmi malé sady (v ktorých sa nachádza menej ako 20 stromov), pre ktoré je tento percentuálny podiel ťažko uplatniteľný, prítomnosť stromu opeľujúcej odrody je prípustná. Spresňuje sa, že použitie týchto odrôd pri výrobe oleja sa pripúšťa pod podmienkou, že množstvo týchto odrôd neprekročí 5 % množstva spracovávaných olív.

Ustanovenia týkajúce sa veľkosti a údržby sadov sa zavádzajú tak, aby sa zachovala riadna údržba nyonského sadu: týmito ustanoveniami sa umožňuje zabrániť existencii neudržiavaných sadov (povinnosť ročnej údržby, udržiavania vegetácie a povinného orezávania minimálne každé dva roky) a obmedziť ohrozenie zdravia (odstránenie odrezkov).

Na základe ustanovení pôvodnej vyhlášky o uznaní CHOP z 10. januára 1994 sa v záujme zachovania kvality a dodržiavania tradičných spôsobov pestovania zavádzajú ustanovenia týkajúce sa hustoty výsadby (minimálne 24 m2 na strom, minimálna vzdialenosť medzi stromami je 4 metre) a zákazu pestovania viacročných podplodín.

Zavlažovanie

Zavlažovanie olivovníkov umožňuje regulovať úrodu a nespôsobuje zhoršenie kvality olivového oleja. Neskorému zavlažovaniu by sa malo vyhnúť, kým sa neumožní plodom dozrieť v dobrých podmienkach. Predpokladá sa umožnenie zavlažovania olivovníkov s odlišným určeným dátumom v závislosti od používaných techník zavlažovania (do 31. augusta – zavlažovanie rozprašovačmi a do 30. septembra – kvapkové zavlažovanie a zavlažovanie hmlovými tryskami).

Výnos

V pôvodnej vyhláške o uznaní CHOP z 10. januára 1994 sa predpokladalo obmedzenie výnosov sadov na 6 ton/ha s možnosťou zvýšiť výnos v mimoriadne úrodných rokoch na 8 ton/ha. Od uznania tohto označenia pôvodu však pestovatelia olív spozorovali nárast zaznamenaného výnosu. Tento jav je spôsobený skutočnosťou, že vďaka úspechu tohto označenia pôvodu sú sady pravidelnejšie udržiavané a zdokonalilo sa technické monitorovanie. Mnohé sady sa podarilo znova ozdraviť. Navyše, keďže sa od roku 1985 nevyskytujú silné mrazy, stromy sú košatejšie a dosahujú vysoký výnos. Priemerný maximálny výnos na poľnohospodársky podnik sa teda zvyšuje a stanovuje na 10 ton olív na hektár, čo predstavuje vyššiu hodnotu, ktorá je v súlade s miestnym potenciálom poľnohospodárskeho využitia. Na výpočet tohto výnosu sa berie do úvahy celkové množstvo vyprodukovaných olív bez ohľadu na účel ich využitia.

Zber úrody/dátum zberu

V pôvodnej vyhláške o uznaní CHOP z 10. januára 1994 sa uvádzalo presné ročné stanovenie dátumu začatia zberu úrody. Spresnilo sa, že tento dátum stanovujú príslušné orgány po vykonaní určovania zrelosti zo strany skupiny výrobcov, aby sa pred povolením zberu ubezpečili, že celkový stupeň zrelosti je dostatočný.

Stupeň zrelosti

Spresnil sa stupeň zrelosti olív určených na zber: minimálne 65 % olív musí mať inú ako zelenú farbu s cieľom zmierniť pôvodne stanovenú koncepciu zberu v dostatočne zrelom stave.

Pokiaľ ide o spôsoby zberu, spresnili sa metódy zberu olív s cieľom zohľadniť vývoj techník: okrem výlučne ručného zberu zo stromu sa povoľuje použitie vibračných strojov na konáre alebo celé stromy. Je zakázané používať prípravky na opadanie olív. Zakazuje sa zber olív, ktoré prirodzene opadali na zem, lebo spôsobujú zníženie kvality olivových olejov. Okrem toho sa v týchto ustanoveniach spresňuje, aké postupy zvoliť v prípade použitia sietí na zachovanie kvality olív.

Spôsob skladovania

Skupina výrobcov si želala, aby sa v záujme zachovania vlastností obratých olív spresnilo, že sa tieto olivy prevážajú v nádobách s objemom, ktorý je obmedzený maximálne na 20 kg.

Extrakcia oleja

V pôvodnej vyhláške o uznaní CHOP z 10. januára 1994 sa predpokladali lehoty medzi zberom a dodaním a zberom a spracovaním. S cieľom zabezpečiť, aby oleje spĺňali vlastnosti označenia pôvodu, sa tieto lehoty zodpovedajúcim spôsobom skrátili: maximálne tri dni medzi zberom a dodaním, maximálne štyri dni medzi dodaním a spracovaním a maximálne šesť dní medzi zberom a spracovaním.

Požiadavky na kvalitu spracovávaných olív sú spresnené obmedzením množstva olív zasiahnutých mrazom a škodcami na 10 % s cieľom objasniť uvedený pojem zdravé olivy.

S cieľom zabrániť preniknutiu cudzích chutí do olivového oleja sa zavádza povinné odstránenie lístia pred extrakciou.

Znížila sa maximálna teplota olivovej pasty z 30 °C (stanovená v pôvodnej vyhláške o uznaní CHOP) na 27 °C s cieľom úplne zachovať pôvodné vlastnosti výrobku. Táto povinnosť sa týka aj vody, ktorá sa prípadne použije na premytie.

S cieľom dodržať predchádzajúce ustanovenia týkajúce sa metód extrakcie (extrakcia výlučne mechanickými postupmi, pričom sa nepoužije žiadna prímes okrem vody), sa spresnil zoznam povolených metód (drvenie olív, miesenie pasty, oddeľovanie končekov/tekutej časti, oddelenie olivového oleja/okrajov, prípadná filtrácia). Tento zoznam predstavuje súbor techník používaných v súčasnosti v zemepisnej oblasti a zaviedol sa s cieľom zabrániť zavádzaniu nových techník spracovania bez predbežného zváženia vplyvu na vlastnosti výrobku.

Skladovanie olejov

V záujme zachovania kvality a uchránenia výrobkov pred oxidáciou sa pridáva, že: „skladovanie a balenie oleja ‚Huile d’olive de Nyons‘ sa vykonáva tak, aby sa obmedzil kontakt oleja so vzduchom.“

3.4. Položka „Označovanie“

Označovanie špecifické pre toto označenie pôvodu sa vykonáva v súlade s ustanoveniami nariadenia (EÚ) č. 1151/2012: použije sa symbol CHOP Európskej únie. Okrem toho sa uvedie aj údaj „appellation d’origine protégé“ (chránené označenie pôvodu) v rámci povinných údajov označovania výrobkov označenia.

3.5. Vnútroštátne požiadavky

V položke „Vnútroštátne požiadavky“ sa so zreteľom na vývoj vnútroštátnych zákonov a právnych predpisov v tabuľke uvádzajú hlavné body, ktoré majú byť predmetom kontroly, ich referenčné hodnoty a metóda ich hodnotenia.

3.6. Iné: aktualizácia položky „Referenčné údaje týkajúce sa kontrolného orgánu“ a spresnenia týkajúce sa spôsobov identifikácie pozemkov

Aktualizovali sa údaje príslušných kontrolných orgánov, predovšetkým s cieľom zohľadniť zmeny zavedené do spôsobov kontroly.

V položke „Zemepisná oblasť“ sa spresnili spôsoby identifikácie pozemkov v súlade s novými vnútroštátnymi postupmi.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„HUILE D’OLIVE DE NYONS“

ES č.: FR-PDO-0217-01199-20.2.2014

CHZO ( ) CHOP ( X )

1. Názov

„Huile d’olive de Nyons“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, olej atď.)

3.2. Opis výrobku, na ktorý sa vzťahuje názov uvedený v bode 1

„Huile d’olive de Nyons“ je olivový olej, ktorý je charakteristický vôňou zelených jabĺk a arómami sušeného ovocia, ako aj maslovou chuťou, prípadne v kombinácii s arómou čerstvých lieskových orechov a/alebo čerstvo natrhaných bylín. Je to mastný olej, ktorý degustátori zaraďujú medzi „mastné“ v porovnaní s niektorými olejmi považovanými za „tekuté“. Jeho farba prechádza zo žltej so zelenkastými odtieňmi do zlatistej.

Tento olej je jemne horký a pikantný s hodnotou nižšou alebo rovnou 2 z 10 pre každé z týchto kritérií na stupnici organoleptických vlastností Medzinárodnej rady pre olivy (COI).

Obsah voľnej kyslosti vyjadrený ako kyselina olejová je nižší alebo rovný 0,8 gramu na 100 gramov. Peroxidové číslo je obmedzené na 16 miliekvivalentov peroxidového kyslíka na 1 kg olivového oleja v prípade olejov vo fáze ich prvého uvedenia na trh.

3.3. Suroviny (len pri spracovaných výrobkoch)

Minimálne 95 % použitých olív pochádza z odrody Tanche, ostatné olivy môžu pochádzať zo stromov použitých opeľujúcich odrôd.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky činnosti od produkcie surovín až po výrobu olivového oleja z olív sa musia uskutočňovať vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

Okrem povinných údajov stanovených v právnych predpisoch týkajúcich sa označovania olivového oleja označovanie oleja „Huile d’olive de Nyons“ zahŕňa:

— názov označenia pôvodu oleja „Huile d’olive de Nyons“, údaj „appellation d’origine protégé“ (chránené označenie pôvodu) alebo „A.O.P.“ (CHOP). Tieto údaje sú uvedené v tom istom vizuálnom poli na tej istej etikete,

— symbol CHOP Európskej únie.

Zobrazené sú vo forme jasných, čitateľných, nezmazateľných písmen, ktoré sú dostatočne veľké na to, aby sa dobre vynímali na pozadí, na ktorom sú vytlačené, a boli jasne rozlíšiteľné od iných písomných alebo obrázkových informácií.

4. Stručné vymedzenie zemepisnej oblasti

Zemepisná oblasť výroby sa nachádza:

— severne od hory Mont Ventoux v regióne, ktorý sa považuje za suché predhorie Álp,

— južne od výbežkov, ktoré sa opierajú o alpský masív, dosahujú výšku 1 000 – 1 300 m nad morom a tvoria bariéru prevládajúcemu vetru, ktorým je mistrál,

— východne od údolia rieky Rhôna.

Tvorí ju územie týchto 53 obcí departementov Drôme a Vaucluse:

— departement Drôme: územný celok kantónu Nyons okrem obcí Chaudebonne, Sainte-Jalle, Valouse. Obce Beauvoisin, Bénivay-Ollon, Buis-les-Baronnies, Eygaliers, Mérindol-les-Oliviers, Mollans-sur-Ouvèze, Montréal-les-Sources, Le Pègue, La Penne-sur-l’Ouvèze, Pierrelongue, Plaisians, Propiac, La Roche-sur-le-Buis, Rousset-les-Vignes, Sahune, Saint-May, Saint-Pantaléon-les-Vignes, Tulette, Vercoiran, Villeperdrix,

— departement Vaucluse: územný celok kantónu Vaison la Romaine. Obce Brantes, Entrechaux, Malaucène (časť AI), Valréas, Visan.

5. Súvislosť so zemepisnou oblasťou

5.1. Špecifickosť zemepisnej oblasti

Prírodné faktory

Sad obcí Nyons a Baronnies, v ktorom sa vyrába olej „Huile d’olive de Nyons“, je najsevernejšie položený sad Francúzska, lebo sa nachádza na 44. rovnobežke severnej zemepisnej šírky. Za touto oblasťou už jesenné a zimné teploty neumožňujú plodom riadne dozrieť.

Táto zemepisná poloha, ktorá je hraničná pre plodinu stredozemného typu, vystavuje olivové háje riziku zmrznutia. Napriek tomu jej položenie v prírodnej panve chráni stromy pred prudkým vetrom (mistrálom) a chladom. Nyons sa okrem toho považuje za „malé Nice“, pokiaľ ide o množstvo slnečného svetla (2 500 hodín v roku), kvalitu ovzdušia (suché a zdravé) a miernosť teplôt.

Prítomnosť „provensálskeho obra“ (hory Mont Ventoux) medzi morom a oblasťou výroby bráni silným dažďom prichádzajúcim z juhu, vďaka čomu vznikol prislúchajúci názov suché predhorie Álp. Okrem toho horské masívy, ktoré dosahujú výšku 1 000 – 1 300 m nad morom, tvoria bariéru prevládajúcemu vetru, mistrálu, a znižujú jeho intenzitu.

Prevláda tu stredomorské podnebie so slabými zrážkami, v priemere 773 milimetrov ročne počas obdobia rokov 1961 a 1990, pričom k týmto dažďom dochádza najmä na jeseň a tretinu zrážok predstavujú búrky. Letá sú suché a teplé a teploty v zime sú relatívne nízke s častým výskytom vetrov vejúcich zo severu. Minimálne priemerné teploty dosahujú 6,4 °C, pričom počas zimy sa vo všeobecnosti postupne ochladzuje.

Priaznivé polohy vhodné na výsadbu olivovníkov v zemepisnej oblasti označenia pôvodu sú pahorky podhoria, ktoré sa nachádzajú na slnečných svahoch otvorenej krajiny (bez tieňa) umožňujúcej prúdenie vzduchu, ktorým sa odstraňuje nakumulovaná vlhkosť, a dostatočne hlboké presakujúce sutinové pôdy, v ktorých sa môžu tvoriť zásoby vody.

Ľudské činitele

Produkcia olív v oblasti Nyons pochádza z dávnych čias: Feničania a neskôr Gréci učili obyvateľov údolia rieky Eygues nielen pestovať vinič, ale aj pestovať olivovníky.

V priebehu storočí sa objavili mnohé zmienky o obchode s olejom a olivami a táto produkcia sa stala neoddeliteľnou súčasťou krajiny a hospodárskeho života tohto regiónu.

Nepredvídateľné okolnosti v 20. storočí, ktoré spôsobili straty pri pestovaní olív (predovšetkým mrazy z roku 1956), podnietili výrobcov k tomu, aby sa zorganizovali a chránili svoje dedičstvo, najmä prostredníctvom spoločenstva „confrérie des chevaliers de l’olivier“ (bratstva rytierov chrániacich olivovníky) vytvoreného v roku 1964, a organizáciou tradičných slávností („Olivades“ – zber olív, „Alicoque“ – nový olivový olej a oslavy vykôstkovaných čiernych olív „Olive piquée“…).

Ich úsilie a vytrvalosť im 24. apríla 1968 priniesli uznanie označenia pôvodu rozhodnutím súdu mesta Valence a neskôr uznanie chráneného označenia pôvodu vyhláškou z 10. januára 1994.

Miestni výrobcovia používali odborné znalosti prispôsobené prírodným podmienkam. Predovšetkým si však vybrali miestnu odrodu, ktorá je mimoriadne dobre prispôsobená tomuto územiu: odrodu Tanche.

Tanche je odroda s dvojakým využitím, to znamená, že je určená na jednej strane na olivy na konzum a na druhej strane na extrakciu olivového oleja. Kalibrácia olív tradične vykonávaná po zbere úrody umožňuje oddeliť všetky olivy menších rozmerov do lisu na olej.

Olivy sa zbierajú, keď sú dosť zrelé, a potom sa rýchlo lisujú. Používanými technikami, ako je lisovanie alebo extrakcia, sa zachováva čistota výrobku (teplota pasty je obmedzená na 27 °C a nepridávajú sa žiadne iné prímesi okrem vody).

5.2. Špecifickosť výrobku

Olej „Huile d’olive de Nyons“ sa získava z olív odrody Tanche, ktorá sa zbiera vo fáze pokročilej zrelosti.

Z hľadiska organoleptických vlastností je olej „Huile d’olive de Nyons“ charakteristický jemnou horkosťou a pikantnosťou (nižšou alebo rovnou hodnote 2), výraznou mastnosťou, vôňou zelených jabĺk a arómou sušeného ovocia, ako aj maslovou chuťou, prípadne v kombinácii s arómami čerstvých lieskových orechov a/alebo čerstvo natrhaných bylín.

Z analytického hľadiska musí olej „Huile d’olive de Nyons“ obsahovať obmedzenú kyslosť.

Je dôležité poznamenať, že výrazný obsah kyseliny olejovej (viac než 80 %) a pomer delta 5-avenasterolu ku kampesterolu výrazne prevyšujúci hodnotu 3 sú charakteristické vlastnosti odrody Tanche.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Už od dávnych čias výrobcovia z oblasti Nyons a Baronnies museli prispôsobovať pestovanie olív klimatickým podmienkam tým, že vysádzali odrodu, ktorá je pomerne odolná proti nastávajúcim mrazom, a výberom najodolnejších rastlín z tohto kultivaru. Ich voľba spočinula na odrode Tanche považovanej za endemickú rastlinu typickú pre panvy v oblasti obcí Nyons a Baronnies.

Miestne podmienky sú vynikajúco prispôsobené nárokom odrody Tanche, ktorá je, okrem niektorých opeľujúcich stromov, jedinou odrodou používanou v tomto regióne. Táto odroda totiž potrebuje zimné ochladenie na obmedzenie alternácie (nerovnomernosti produkcie) a je citlivá na vietor.

K dôkazom jej prednosti a prispôsobivosti územiu patrí aj to, že dodnes prežívajú veľmi starobylé stromy (niektoré jedince majú približne 1 000 rokov). Navyše nároky tejto odrody obmedzili jej šírenie mimo danej zemepisnej oblasti.

Vďaka špecifickým klimatickým podmienkam tejto zemepisnej oblasti (suchý vzduch, dostatok slnečného svetla, závetrie a postupné znižovanie teplôt) táto náročná odroda olivovníka dostatočne dozrieva a možno ju oberať zrelú.

Nielen schopnosť rásť tejto odrody, ale aj jej schopnosť dostatočne dozrieť v tomto konkrétnom regióne, dodáva oleju „Huile d’olive de Nyons“ jeho jedinečnosť a osobitosť.

Odborné znalosti výrobcov, ktoré sa prejavujú najmä v zbere dozretej úrody a rýchlom lisovaní olív, prispeli k získaniu jemného oleja (mierne horkého a mierne pikantného) s vôňou zelených jabĺk a arómou sušeného ovocia, s maslovou chuťou, s obmedzeným obsahom kyslosti.

Tento olivový olej, ktorého chránené označenie pôvodu bolo uznané ako prvé vo Francúzsku, sa používa v gastronómii a má svoje miesto v najlepších reštauráciách. Uvádza sa v inventári francúzskeho kulinárskeho dedičstva, ktorý v roku 1995 vydala Conseil National des Arts Culinaires (Národná rada kulinárskych umení) pre región Rhône-Alpes.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

https://www.inao.gouv.fr/fichier/CDCHuileOliveNyons2014.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.

(4) Pozri poznámku pod čiarou č. 3.